[pic] | AZ EURÓPAI KÖZÖSSÉGEK BIZOTTSÁGA |

Brüsszel, 7.6.2007

COM(2007) 307 végleges

A BIZOTTSÁG KÖZLEMÉNYE A TANÁCSNAK

a 2003/96/EK irányelv 19. cikkének (1) bekezdésével (a különlegesen felszerel töltőállomásoknál forgalmazott benzin differenciált adókulcsa) összhangban

1. Bevezetés

Az energiatermékek és a villamos energia közösségi adóztatási keretének átszervezéséről szóló, 2003/96/EK tanácsi irányelv[1] (a továbbiakban: energiaadózási irányelv vagy irányelv) 19. cikkének (1) bekezdésével összhangban, az irányelvben és különösen annak 5., 15. és 17. cikkében meghatározott rendelkezéseken felül a Tanács meghatározott politikai megfontolásokból egyhangúlag, a Bizottság javaslatára eljárva bármely (azt kérelmező) tagállam számára engedélyezheti további mentességek vagy kedvezmények bevezetését.

A Bizottság megvizsgálja a kérelmet. Ezt követően vagy javaslatot tesz a Tanácsnak, vagy tájékoztatja a Tanácsot azon indokokról, amiért nem javasolja az ilyen intézkedés engedélyezését.

Az energiaadózási irányelvben található, 2006 végén lejáró eltérések felülvizsgálatának tágabb keretében Dánia az iránt nyújtott be kérelmet, hogy 2007-től kezdődően két évig különböző mértékű jövedéki adót alkalmazhasson a benzingőz-visszavezető rendszerrel felszerelt benzinkutaknál és az egyéb benzinkutaknál forgalmazott benzin esetében, feltéve, hogy a különböző adómértékek összhangban állnak az irányelvben meghatározott kötelezettségekkel, különösen a jövedéki adó minimális szintjével. A levelet az Adóügyi és Vámuniós Főigazgatóságon iktatták[2].

E közlemény célja a Tanács tájékoztatása azokról az indokokról, amiért a Bizottság nem javasolja a kért engedélyezést.

2. A kérelem összefoglalása

Dánia különböző mértékű jövedéki adót kíván alkalmazni a benzingőz-visszavezető rendszerrel felszerelt benzinkutaknál és az egyéb benzinkutaknál forgalmazott benzinre, tiszteletben tartva az irányelvben meghatározott kötelezettségeket, különösen a jövedéki adó legalacsonyabb mértékét.

Az intézkedés célja, hogy a töltőállomásokat továbbra is változtatás nélkül ösztönözze, a benzingőz-visszavezető rendszerek telepítsére, ami korlátozza az illékony szerves vegyületek légkörbe jutását, és ennek következtében kedvező a környezetre.

A kérelem 2008. december 31-i megszüntetési időpontot irányoz elő.

3. A kérelem háttere

A Dánia által kérelmezett eltérés 1995-re[3] nyúlik vissza, legutóbb pedig 2001-ben[4] hosszabbították meg. 2003-ban az energiaadózási irányelvbe is belefoglalták azzal a szándékkal, hogy 2006 végén lejár.

A 2003/96/EK tanácsi irányelv II. és III. mellékletében előírt, 2006 végéig hatályos eltérések felülvizsgálatáról szóló 2006. júniusi közleményében[5] (a továbbiakban: a 2006. júniusi közlemény) a Bizottság megállapította, hogy az intézkedés ugyan ösztönözhette bizonyos berendezések felszerelését, amikor először bevezették, ám logikus, hogy az eltérést egy bizonyos idő elteltével fokozatosan meg kell szüntetni. A Bizottság azon véleményének adott hangot, hogy 2007-től kezdődően az eltérést nem lenne szabad megújítani.

Bár a Bizottság az irányelv II. és III. mellékletében található eltérések egyikének megújítását sem javasolta, jelezte, hogy a tagállamok az irányelv 19. cikkével összhangban nyújthatnak be kérelmet, amennyiben bizonyos politikai megfontolások miatt további eltérést igényelnek.

4. A Bizottság értékelése

A Bizottság úgy véli, hogy az üzemanyag járművekbe töltésekor felszabaduló illékony szerves vegyületek visszatartása általánosságban hasznos intézkedés a környezet védelme érdekében. Ezt a 2001/81/EK irányelvben[6] meghatározott célkitűzések is megerősítik. Ezen kívül egy a dízelolaj és a benzin minőségéről szóló új jogalkotási javaslat összefüggésében, szintén környezetvédelmi intézkedésként a Bizottság jelezte abbéli hajlandóságát, hogy a közeljövőben újabb jogalkotási javaslattal álljon elő, amelynek célja annak biztosítása, hogy az egész EU-ban tegyenek lépéseket a benzingőz visszanyerésére[7].

Ezen okok miatt Dániának először 1995-ben engedélyeztek eltérést, és ezt azóta folyamatosan meghosszabbították, legutóbb azzal a szándékkal, hogy 2006-ban le fog járni (vö. fönt). A program kezdete óta a megküldött információk szerint az összesen 1843 töltőállomásból 1802-t – vagyis 97%-ot – felszereltek a speciális berendezéssel. A differenciált adókulcs alkalmazásának 11 éve alatt az intézkedés pozitív hatása nem lineáris volt. A hatás az elmúlt hat évben lecsökkent, hiszen ebben az időszakban mindössze 180 állomás telepítette a rendszert, és így most már csupán 41 töltőállomás működik nélküle. 2006-ban alig 15 benzinkút szerelte fel a berendezést, míg 1996-ban 437. Ezért úgy tűnik, hogy az eltérés hatása úgyszólván kimerült.

Dánia fent leírt konkrét helyzetét figyelembe véve úgy látszik, hogy az intézkedés már nem arányos célkitűzésével, amely változatlan maradt.

A már felszerelt töltőállomások esetében az eltérés eredeti megadása óta eltelt időszak miatt a beruházás költségeit a legtöbb esetben már leírták. Ezért a Dánia által kérvényezett intézkedés – hogy a rendes nemzeti jövedéki adókulcsnál alacsonyabb mértéket alkalmazzon az összes benzingőz-visszavezető rendszerrel ellátott üzemanyagtöltő állomáson forgalmazott benzinre – indokolatlan hasznot jelentene a ma már a berendezéssel felszerelt nagy számú töltőállomásnak. Ebben a tekintetben az intézkedés már nem igazolható a fent említett célkitűzéssel.

A fenti megfontolásokból arra lehet következtetni, hogy az intézkedés aránytalan, amennyiben a szóban forgó célkitűzés már csak a csekély számú (41 darab) hátralevő benzinkút felszerelésére összpontosul, vagyis ezek tekintetében tartja fenn a megfelelő ösztönzőt.

5. KÖVETKEZTETÉS

Miközben elismeri a járművek üzemanyaggal való feltöltése közben felszabaduló illékony szerves vegyületek visszatartásának szilárd környezetvédelmi indoklását[8], a Bizottság úgy véli, hogy a Dánia által bemutatott érv nem támasztja többé alá azt az igényt, hogy továbbra is eltérjen a jövedéki adók harmonizálásának 2003/96/EK irányelvben meghatározott közösségi szabályaitól.

Ha Dánia úgy véli, hogy további támogatásra van szükség a töltőállomások felszereléséhez, akkor – feltéve, hogy minden tekintetben[9] megfelel a közösségi jognak – jellegükben és alkalmazási körükben megfelelőbb eszközökhöz is folyamodhat, amelyek nem járnak a harmonizált adók alóli rendellenes mentesüléssel.

Ennek alapján a Bizottság nem javasolja a kért engedély megadását.

[1] A Tanács 2003. október 27-i 2003/96/EK irányelve az energiatermékek és a villamos energia közösségi adóztatási keretének átszervezéséről (HL L 283., 2003.10.31., 51. o.). A legutóbb a 2004/74/EK és a 2004/75/EK irányelvvel (HL L 157., 2004.4.30., 87. o. és. 100. o.) módosított irányelv.)

[2] A levelet 2006. november 13-án iktatták.

[3] A Tanács 1995. december 22-i 95/585/EK határozata.

[4] A Tanács 2001. március 12-i 2001/224/EK határozata bizonyos különös célokra használt ásványolajok kedvezményes jövedékiadó-mértékeiről és a jövedéki adó alóli mentességeiről (HL L 84., 2001.3.23., 23. o.).

[5] A 2003/96/EK tanácsi irányelv II. és III. mellékletében előírt, 2006 végéig hatályos eltérések felülvizsgálatáról szóló bizottsági közlemény (COM(2006) 342., 2006. június 30.).

[6] Az Európai Parlament és a Tanács 2001. október 23-i 2001/81/EK irányelve az egyes légköri szennyezők nemzeti kibocsátási határértékeiről, HL L 309, 22. o.

[7] Vö.COM(2007) 18 végleges/2., 8. oldal.

[8] Vö. a Bizottság értékelésének első paragrafusa és az itt megadott hivatkozások.

[9] Beleértve az állami támogatásokról szóló szabályokat is.